b'\n_START_ARTICLE_\nLe Calvaire\n_START_PARAGRAPH_\nCalvarul (\xc3\xaen francez\xc4\x83 Le Calvaire) este un roman francez scris de Octave Mirbeau, care ilustreaz\xc4\x83 impasul naturalismului ca \xc8\x99i curent literar la sf\xc3\xa2r\xc8\x99itul secolului al XIX-lea. Octave Mirbeau public\xc4\x83 acest roman mai \xc3\xaent\xc3\xa2i pe capitole \xc3\xaen revista La Nouvelle Revue editat\xc4\x83 de Juliette Adam \xc8\x99i apoi integral pe 23 noiembrie 1886 la editura Ollendorff.\n_START_SECTION_\nSubiectul\n_START_PARAGRAPH_\nCalvarul este primul roman pe care Octave Mirbeau \xc3\xael semneaz\xc4\x83 cu numele s\xc4\x83u propriu. Acest roman, \xc3\xaen mare parte autobiografic, scris la persoana \xc3\xaent\xc3\xa2i singular sub forma unui monolog interior, relateaz\xc4\x83 povestea de dragoste infernal\xc4\x83 a autorului, Octave Mirbeau, \xc8\x99i a naratorului, Jean Minti\xc3\xa9, c\xc4\x83tre o femeie de moravuri u\xc8\x99oare. Judith Vimmer, femeia cu care Octave Mirbeau a avut o rela\xc8\x9bie nefericit\xc4\x83 timp de patru ani, este transpus\xc4\x83 \xc3\xaen personajul lui Juliette Roux, care \xc3\xael face pe Jean Minti\xc3\xa9 s\xc4\x83 urce treptele unui calvar de tortur\xc4\x83. _NEWLINE_Jean Minti\xc3\xa9, urm\xc3\xa2nd sfatul prietenului s\xc4\x83u Lirat, se refugiaz\xc4\x83 f\xc4\x83r\xc4\x83 nici o speran\xc8\x9b\xc4\x83 \xc3\xaen s\xc3\xa2nul naturii ca s\xc4\x83 se reg\xc4\x83seasc\xc4\x83. \xc3\x8en cazul lui Octave Mirbeau refugiul \xc8\x99i scrisul devin un remediu la am\xc4\x83r\xc4\x83ciunile dragostei, iar pentru naratorul s\xc4\x83u - un e\xc8\x99ec, un abis \xc8\x99i o umilin\xc8\x9b\xc4\x83. La ideea de pasiune trec\xc4\x83toare \xc8\x99i fiin\xc8\x9b\xc4\x83 necredincioas\xc4\x83, Octave Mirbeau pune \xc3\xaen contrast no\xc8\x9biunea de r\xc4\x83zboi \xc8\x99i patriotism, care combin\xc4\x83 cruzimea \xc8\x99i egoismul uman. Jean Minti\xc3\xa9, cupris de groaz\xc4\x83, mil\xc4\x83 \xc8\x99i halucina\xc8\x9bie \xc3\xael asasineaz\xc4\x83 involuntar pe un soldat prusian, ca mai apoi s\xc4\x83-l imbr\xc4\x83\xc8\x9bi\xc8\x99eze \xc8\x99i s\xc4\x83-l s\xc4\x83rute pe fa\xc8\x9b\xc4\x83. _NEWLINE_Juliette Adam, scandalizat\xc4\x83 de aceast\xc4\x83 scen\xc4\x83, refuz\xc4\x83 s\xc4\x83 publice al doilea capitol al acestui roman, acuz\xc3\xa2ndu-l pe autor de tr\xc4\x83dare \xc8\x99i lips\xc4\x83 de patriotism, dup\xc4\x83 ce Fran\xc8\x9ba a pierdut Alsacia \xc8\x99i Lorena \xc3\xaen 1871. Calvarul, \xc3\xaen perioada apari\xc8\x9biei sale, contrariaz\xc4\x83 cititorul, ca \xc8\x99i opera lui Wagner de altminteri, at\xc3\xa2t prin subversiunea valorilor morale \xc8\x99i politice c\xc3\xa2t \xc8\x99i prin audacitatea sa literar\xc4\x83. Cele patru influen\xc8\x9be majore care stau la baza acestui roman sunt cele ale lui Barbey d\xe2\x80\x99Aurevilly (dragoste, paroxism), Edgar Poe (mister, teroare, halucina\xc8\x9bie), Feodor Dostoievski (incon\xc8\x99tient), \xc8\x99i Lev Tolstoi (mil\xc4\x83, refugiu). Octave Mirbeau prev\xc4\x83zuse o urmare la acest roman, pe care nu o a scris-o niciodat\xc4\x83, \xc8\x99i care trebuia s\xc4\x83 se \xc3\xaentituleze, M\xc3\xa2ntuirea (\xc3\xaen francez\xc4\x83 La R\xc3\xa9demption). Elemente ale acestui roman nescris pot fi g\xc4\x83site \xc3\xaen Abatele Jules (\xc3\xaen francez\xc4\x83 L\xe2\x80\x99Abb\xc3\xa9 Jules), al doilea roman oficial al lui Octave Mirbeau.'